**Αθήνα 07/11/2016**

**ΔΕΛΤΙΟ ΤΥΠΟΥ**

Ενόψει της 3ης Δεκέμβρη, Εθνικής Ημέρας ΑμεΑ, η ΠΟΝ καλεί τους νεφροπαθείς της χώρας να συμμετάσχουν στο πανελλαδικό, παν- αναπηρικό συλλαλητήριο στις 2 Δεκέμβρη που διοργανώνει η Ε.Σ.Α.μεΑ, όπου τα άτομα με αναπηρία, χρόνιες παθήσεις και οι οικογένειές μας διεκδικούμε το δικαίωμα στη ζωή και στην αξιοπρέπεια. Η συγκέντρωση θα γίνει στις 10 το πρωί στην Ομόνοια, για να ακολουθήσει πορεία στη Βουλή. Οι πολιτικές λιτότητας - αποδόμησης του όποιου κράτους πρόνοιας υπήρχε στην Ελλάδα, που εφαρμόζονται τα τελευταία χρόνια οδηγούν στην απελπισία και την κοινωνική εξόντωση τα ΑμεΑ και τους χρόνια πάσχοντες. ΦΤΑΝΕΙ ΠΙΑ. ΔΕΝ ΘΑ ΠΛΗΡΩΣΟΥΜΕ ΤΗΝ ΚΡΙΣΗ ΠΟΥ ΔΕΝ ΔΗΜΙΟΥΡΓΗΣΑΜΕ.

Γιατί η νεφρική ανεπάρκεια δε είναι επιλογή κανενός και ευτυχώς ή δυστυχώς δεν οδηγεί σε γρήγορο θάνατο, αλλά σε μια ενδιάμεση κατάσταση όπου οι νεφροπαθείς μέσα από την καθημερινή τους αγωνία προσπαθούν να διατηρηθούν στα όρια της ανθρώπινης υπόστασης. Ιδιαίτερα σήμερα με την μείωση των δαπανών στην υγεία και την κοινωνική προστασία, αναδεικνύεται ένα εξαιρετικά επικίνδυνο κενό τόσο σε θεσμικό όσο και σε οικονομικό επίπεδο, με αποτέλεσμα ακόμη μεγαλύτερο μέρος των όποιων εισοδημάτων των νεφροπαθών να οδηγείται ΥΠΟΧΡΕΩΤΙΚΑ στην κάλυψη των αναγκαίων ιατροφαρμακευτικών δαπανών για τη συντήρηση στη ζωή.

**Η φημολογία που αναπτύσσεται τις τελευταίες μέρες για περικοπές στα αναπηρικά επιδόματα**, γεμίζει με τρόμο και ακόμα μεγαλύτερη ανασφάλεια τους νεφροπαθείς της χώρας και τους στέλνει πιο βαθιά στο κοινωνικό και οικονομικό περιθώριο. Η Κυβέρνηση δεν εξαίρεσε τους νεφροπαθείς ούτε από την περικοπή των επικουρικών συντάξεων. Η διάλυση της κοινωνικής συνοχής και η εξαθλίωση των χρόνια πασχόντων και των αναπήρων, μας οδηγούν στα όρια της ανθρώπινης αξιοπρέπειας και υπόστασης.

**Ζητούμε από τον Πρωθυπουργό κον Τσίπρα να δεσμευτεί ότι δεν θα περικοπούν τα αναπηρικά επιδόματα**

Πιστεύουμε ότι η κινητοποίηση στις 2 Δεκέμβρη θα αποτελέσει την αρχή του ξεσηκωμού των χρόνια πασχόντων και των αναπήρων για την διεκδίκηση αξιοπρεπούς διαβίωσης και ποιότητας ζωής που να συνάδει με τον παραγόμενο κοινωνικό πλούτο, καθώς και δημόσιες υπηρεσίες υγείας στην αιχμή των ιατρο-τεχνολογικών εξελίξεων.

**ΚΑΛΟΥΜΕ ΟΛΟΥΣ ΤΟΥΣ ΑΙΜΟΚΑΘΑΡΟΜΕΝΟΣ ΚΑΙ ΜΕΤΑΜΟΣΧΕΥΜΕΝΟΥΣ ΝΑ ΣΥΜΜΕΤΕΧΟΥΝ ΜΑΖΙΚΑ ΣΤΟ ΣΥΛΛΑΛΗΤΗΡΙΟ.**

* Λέμε ΟΧΙ στην οικονομική εξαθλίωση, όχι στο κόψιμο των επιδομάτων και των συντάξεων μας.
* Λέμε ΟΧΙ στην αποδιοργάνωση της δημόσιας υγείας και την απαξίωση της αιμοκάθαρσης στα δημόσια νοσοκομεία.
* Ζητούμε την άμεση εκπόνηση και υλοποίηση Εθνικού Στρατηγικού Σχεδίου για τις μεταμοσχεύσεις στην Ελλάδα.

**Η ΑΞΙΟΠΡΕΠΕΙΑ ΚΑΙ Η ΥΓΕΙΑ ΔΕΝ ΜΠΑΙΝΟΥΝ ΣΕ ΔΗΜΟΠΡΑΣΙΑ ΕΙΝΑΙ ΑΝΘΡΩΠΙΝΟ ΔΙΚΑΙΩΜΑ**

**ΕΙΝΑΙ ΚΟΙΝΩΝΙΚΗ ΑΝΑΓΚΗ ΚΑΙ ΥΠΟΧΡΕΩΣΗ ΤΗΣ ΠΟΛΙΤΕΙΑΣ**

**Παρασκευή 2 Δεκεμβρίου, στις 10 το πρωί στην πλατεία Ομονοίας!**

Το ΔΣ της ΠΟΝ